Անվտանգության սպա Պուտինը չէր կարող չընկալել, որ դեսպանի սպանության մեջ ամենից շատ կասկած իր հանդեպ հարուցում է ոչ այլ ոք, քան նախագահ Էրդողանը՝ այդ մասին բարձրաձայնվի, թե ոչ: Առնվազն մոտիվացիայի եւ կատարվածից քաղաքական դիվիդենտներ շահելու առումով: Իշխանության խորհրդարանական համակարգից նախագահականի անցում կատարելու սահմանադրական փոփոխությունը հանրաքվեի տանող եւ դրանով իր քաղաքական կարիերայի Վաթերլոյին պատրաստվող Էրդողանը, Հալեպի սուննի ազգաբնակչության դեմ գործված վայրագությունների խորքին, թուրք ազգայնականների, մասնավորապես Դեւլեթ Բահչելիի MHP կուսակցության հետեւորդների ու համակիրների աչքում իր դեմքը փրկելու եւ նրանց ձայները տանելու համար հակառուսական ռեզոնանսային քայլի կարիք ուներ: Այդ ռեզոնանսն ապահովվեց իրագործված ահաբեկչության հրապարակայնությամբ եւ ցուցադրականությամբ: